CELEX: 62020TN0569
Language: ro
Date: 2020-09-07 00:00:00
Title: Cauza T-569/20: Acțiune introdusă la 7 septembrie 2020 – Stichting Comité N 65 Ondergronds Helvoirt/Comisia

9.11.2020   
            
            
               RO
            
            
               Jurnalul Oficial al Uniunii Europene
            
            
               C 378/40
            
         
      Acțiune introdusă la 7 septembrie 2020 – Stichting Comité N 65 Ondergronds Helvoirt/Comisia
      (Cauza T-569/20)
      (2020/C 378/51)
      Limba de procedură: neerlandeza
      
         Părțile
      
      
         Reclamantă: Stichting Comité N 65 Ondergronds Helvoirt (Helvoirt, Țările de Jos) (reprezentant: T. Malfait și A. Croes, avocați)
      
         Pârâtă: Comisia Europeană
      
         Concluziile
      
      Reclamanta solicită Tribunalului:
      
                  —
               
               
                  anularea deciziei Comisiei din 6 iulie 2020 prin care cererea reclamantei de reexaminare internă a deciziei de închidere a dosarului CHAP (2019) 2512 în temeiul articolului 2 alineatul (2) din Regulamentul (UE) nr. 1367/2006 a fost declarată inadmisibilă;
               
            
                  —
               
               
                  retrimiterea dosarului la Comisie pentru ca aceasta să îl declare admisibil și să se pronunțe pe fond;
               
            
                  —
               
               
                  obligarea Comisiei la plata cheltuielilor de judecată
               
            
         Motivele și principalele argumente
      
      În susținerea acțiunii reclamanta invocă două motive.
      
                  1.
               
               
                  Primul motiv, care se întemeiază pe încălcarea articolului 1 și a articolului 9 alineatele (2) și (3) din Convenția Aarhus, a articolului 216 TFUE și a articolului 1 alineatul (1) litera (d), a articolului 2 alineatul (1) litera (g) și alineatul (2) și a articolului 10 din Regulamentul (CE) nr. 1367/2006 al Parlamentului European și al Consiliului din 6 septembrie 2006 privind aplicarea, pentru instituțiile și organismele comunitare, a dispozițiilor Convenției de la Aarhus privind accesul la informație, participarea publicului la luarea deciziilor și accesul la justiție în domeniul mediului (denumit în continuare „Regulamentul Aarhus”)
                  
                              —
                           
                           
                              Comisia a considerat, în decizia atacată, că cererea de reexaminare formulată de reclamantă nu era admisibilă întrucât această cerere privea un act administrativ efectuat de Comisie în calitate de organism de control administrativ. Asemenea acte sunt, în temeiul articolului 2 alineatul (1) litera (g) din Regulamentul Aarhus, excluse din domeniul de aplicare al proceduri de reexaminare prevăzute la articolul 10 din același regulament. Această decizie este nelegală întrucât cererea de reexaminare privește o decizie a Comisiei adoptată în cadrul unei proceduri referitoare la o plângere, iar Comisia nu a făcut așadar decât să adopte o poziție interpretativă și prin urmare nu a intervenit în calitate de organ de control (cum s-ar întâmpla în cazul unei proceduri referitoare la o încălcare). Decizia intră așadar în domeniul de aplicare ratione materiae al procedurii de reexaminare prevăzute la articolul 10 din Regulamentul Aarhus.
                           
                        
                              —
                           
                           
                              Prin decizia sa de inadmisibilitate, Comisia a încălcat obiectivele Regulamentului Aarhus și ale Convenției Aarhus, în special garanția unui acces efectiv la justiție în materie de mediu.
                           
                        
                              —
                           
                           
                              În subsidiar, în cazul în care ar fi trebuit totuși să se considere, în temeiul articolului 2 alineatul (1) litera (g) din Regulamentul Aarhus, că o decizie adoptată de Comisie în urma unei plângeri nu intră în domeniul de aplicare al procedurii de reexaminare prevăzute la articolul 10 din Regulamentul Aarhus (quod non), atunci trebuie să se considere că articolul 10 din Regulamentul Aarhus, coroborat cu articolul 2 alineatul (1) litera (g) din acesta, este contrar Convenției Aarhus, iar aplicarea sa trebuie prin urmare înlăturată în temeiul unei excepții de nelegalitate.
                           
                        
            
                  2.
               
               
                  Al doilea motiv, care se întemeiază pe o încălcare a articolului 5 din Convenția Aarhus, a articolelor 2 și 8 CEDO, a articolelor 2 și 7 din Carta drepturilor fundamentale a Uniunii Europene, a articolului 3 alineatul (3), a articolului 9, a articolului 168 alineatul (1) și a articolului 191 alineatele (1) și (2) TFUE și a articolelor 6, 7 și 23, a anexei III și a anexei XI punctul B la Directiva 2008/50/CE a Parlamentului European și a Consiliului din 21 mai 2008 privind calitatea aerului înconjurător și un aer mai curat pentru Europa (denumită în continuare „Directiva privind calitatea aerului”).
                  
                              —
                           
                           
                              În decizia atacată Comisia nu se pronunță pe fond și nu ține astfel seama de faptul că autoritățile neerlandeze continuă să evalueze calitatea aerului de-a lungul drumurilor cu trafic ridicat care traversează zone construite (cum este Helvoirt) la peste 10 metri de bordura trotuarului, ceea ce face ca depășirile normelor în materie de poluare a aerului să nu fie constatate, cu riscurile cunoscute pentru sănătate pe aceasta le implică. Această practică a autorităților neerlandeze este contrară anexei III secțiunea C la Directiva privind calitatea aerului care descrie modul în care se procedează la evaluarea calității aerului și amplasarea punctelor de prelevare și care prevede în special că trebuie să se procedeze la o evaluare la cel mult 10 metri de la bordura trotuarului, în măsura posibilului.
                           
                        
                              —
                           
                           
                              De asemenea, Comisia nu ia în considerare faptul că autoritățile neerlandeze califică împrejurimile Helvoirt ca zonă rurală, în condițiile în care este vorba în realitate despre un mediu urban, și aplică astfel tehnici de modelare eronate. Acest lucru face ca depășirile normelor în materie de poluare a aerului înconjurător să nu fie constatate.
                           
                        
                              —
                           
                           
                              Comisia nu ia în considerare nici faptul că, din cauza acestei practici ilegale, nu numai că nu s-a constatat nicio depășire, dar nici nu a fost în consecință întocmit vreun plan privind calitatea aerului în condițiile în care autoritățile neerlandeze sunt obligate să facă acest lucru în temeiul articolului 23 alineatul (1) din Directiva privind calitatea aerului.
                           
                        
                              —
                           
                           
                              În sfârșit, Comisia nu ia în considerare faptul că, din cauza acestei practici ilegale, autoritățile neerlandeze încalcă nu numai dreptul oricărui cetățean al Uniunii la acces la informații corecte în materie de mediu, ci și dreptul oricărui cetățean al Uniunii la viață și la sănătate.